ทิสโก้แรงจัดอัดสินเชื่อโต15%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

มองปีนี้เลือกตั้งดอกเบี้ยยังต่ำ เล็งตลาดรถยนต์มือสองกำไรดี
โพสต์ทูเดย์ — ทิสโก้ ตั้งเป้าปล่อยสินเชื่อรับเศรษฐกิจโต เน้นทำตลาดเช่าซื้อรถมือสองเพิ่ม หลังป้ายแดงแข่งขันรุนแรงกำไรหด
นายสุทัศน์ เรืองมานะมงคล กรรมการผู้จัดการใหญ่ ธนาคารทิสโก้ เปิดเผยว่า ธนาคารตั้งเป้าการเติบโตของสินเชื่อโดยรวม 1015% ในปี 2554 สอดคล้องกับการเติบโตทางเศรษฐกิจของไทยที่คาดว่าปีนี้จะเติบโตลดลงมาอยู่ที่ 4.5% เมื่อเทียบกับปีที่ผ่านมาที่จีดีพีอยู่ที่ 7.5% โดยมีปัจจัยหลักที่ส่งผลกระทบต่อการปล่อยสินเชื่อทั้งในด้านการแข่งขันที่สูง การเลือกตั้ง และทิศทางดอกเบี้ยที่ปรับขึ้น
อย่างไรก็ตาม ในส่วนของสินเชื่อรายย่อยโดยเฉพาะสินเชื่อรถยนต์ซึ่งเป็นธุรกิจหลักนั้น ในปีนี้ตั้งเป้ารักษาส่วนแบ่งการตลาดให้ได้ โดยปีที่ผ่านมาธนาคารได้ส่วนแบ่งสินเชื่อรถยนต์ใหม่ที่ 12% และมีลูกค้าอยู่ที่ 4 แสนราย 
“ปีนี้จะหันมาเน้นการปล่อยสินเชื่อรถมือสองมากขึ้น เนื่องจากตลาดยังกว้างอยู่ ผลตอบแทนด้านดอกเบี้ยยังดีกว่ารถใหม่ และสินเชื่อรถใหม่แข่งขันยังแข่งขันรุนแรง” นายสุทัศน์ ระบุ
ด้านการปรับขึ้นดอกเบี้ยเช่าซื้อนั้น ธนาคารคงเป็นผู้ตามมากกว่า คาดว่าภายใน 12 เดือนนี้คงยังไม่มีการปรับขึ้น แต่คงมีปรับขึ้นก่อนมหกรรมรถยนต์ในช่วงเดือน เม.ย.นี้ ประมาณ 0.1% เป็นการปรับแบบค่อยเป็นค่อยไป ซึ่งผู้ประกอบการทุกรายก็อยากปรับขึ้นให้สอดคล้องกับต้นทุน แต่ด้วยภาวการณ์แข่งขันที่สูงอยู่ จึงทำให้ดอกเบี้ยเช่าซื้อปรับขึ้นได้ไม่มากนัก 
ในปีนี้มีแผนขยายสาขาธนาคารและสาขาทิสโก้ลีสซิ่งอีก 1015 แห่ง รวมเป็น 6065 แห่ง เพื่อเพิ่มช่องทางสาขา 
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า ผลการดำเนินงานกลุ่มทิสโก้ในปี 2553 มีกำไรสุทธิ 2,888 ล้านบาท เพิ่มขึ้น 45% เมื่อเทียบกับปี 2552 โดยเป็นผลมาจากรายได้ดอกเบี้ยและเงินปันผลสุทธิที่เพิ่มขึ้น 20.5% ตามการขยายตัวของสินเชื่อในทุกภาคส่วนซึ่งเพิ่มขึ้น 32% และความสามารถในการรักษาส่วนต่างอัตราดอกเบี้ยที่ 5% 
สำหรับปีที่ผ่านมายอดสินเชื่อทิสโก้อยู่ที่ 1.49 แสนล้านบาท เพิ่มขึ้น 32% จากปี 2552 โดยมูลค่าของสินเชื่อเช่าซื้ออยู่ที่ 1.06 แสนล้านบาท เพิ่มขึ้น 22% มีเงินฝากรวม 1.32 แสนล้านบาท เพิ่มขึ้น 2.1 หมื่นล้านบาท หรือ 19%จากปี 2552 
สำหรับเรื่องการปรับดอกเบี้ยนั้น ในส่วนของธนาคารทิสโก้คงรอดูธนาคารพาณิชย์ขนาดใหญ่ก่อนถึงจะตัดสินใจได้ว่าจะปรับขึ้นดอกเบี้ยเมื่อใด
นายสุทัศน์ กล่าวว่า มาตรการของรัฐบาลในการปล่อยสินเชื่อให้กับรถแท็กซี่และรถจักรยานยนต์รับจ้างในอัตราดอกเบี้ยพิเศษนั้น เชื่อว่าจะไม่ส่งผลกระทบต่อธุรกิจเช่าซื้อแต่อย่างใด เพราะเป็นคนละตลาดกัน และตลาดรถแท็กซี่และรถจักรยานยนต์รับจ้างนั้นก็มีการกระจายตัวไปยังแต่ละผู้ประกอบการ ไม่ได้กระจุกตัวอยู่ที่ใดที่หนึ่ง ที่สำคัญคาดว่าตลาดเช่าซื้อรถจักรยานยนต์ในปีนี้จะเติบโตมากกว่าปี 2553 เนื่องจากจะมีการเลือกตั้งเกิดขึ้นและมีเงินสะพัดมาก ซึ่งเงินเหล่านี้จะเข้าได้ถึงประชาชนระดับรากหญ้ามากขึ้น 
“ ปีที่แล้วเศรษฐกิจดีมากก็จริง แต่ปีแรกคนที่ได้รับประโยชน์จะเป็นระดับกลางและบนก่อน อย่างรถยนต์ป้ายแดงก็มียอดขายถึง 7.98 แสนคัน ส่วนรถจักรยายนต์ยังมียอดขายไม่เท่าไหร่ แต่พอมาปีนี้ซึ่งเป็นปีที่ 2 เงินก็จะเริ่มเข้าถึงรากหญ้าแล้ว บวกกับการเลือกตั้ง และราคาสินค้าเกษตรที่จะดีขึ้นอีก จึงคาดว่าตลาดรถจักรยนต์ปีนี้คงขายดีมากๆ กำลังซื้อระดับรากหญ้าจะกลับมาก” นายสุทัศน์ กล่าว